PROFIPOKS. Mirkko Moisar proovis lõppenud nädalavahetusel midagi erakordset, tulles kahel õhtul järjest ringi profipoksi matšis. Kui ala absoluutsed tipud peavad aastas tavaliselt kaks duelli, siis Moisar tuli Tallinnas ringi nii reede kui ka laupäeva õhtul.
Reedel kohtus Moisar Tondiraba jäähallis Number One Fight Show’l kreeklase Pavlos Paisiosega. Vastase põrandale saatnud eestlane sai võidu kirja juba avaraundi järel, kuna teise eel visati Paisiose treeneri poolt ringi valge rätik. Laupäeval pidi Moisar Rock Cafe Boxing Nightil vastu võtma aga kaotuse, kui ta jäi kaheksaraundilises matšis kohtunike häältega alla Baltimaade profipoksi kergkeskkaalu meistrile Pavel Semjonovile.